Nedbrud af KMD-system: Studerende kunne ikke melde sig til undervisning før deadline

Ansøgningsfristen til efterårets undervisning på Københavns Universitet var torsdag midnat, men systemet var nede.

Torsdag kl. 23.59 var sidste frist for tilmelding til efterårets undervisning for studerende på Københavns Universitet. Men problemer med it-systemet STADS, der skal tage imod tilmeldingerne gjorde at flere studerende ikke kunne melde sig til. Det skriver Uniavisen, som er universitetsavisen ved Københavns Universitet.

STADS er et statsligt it-system, som samtlige universiteter i Danmark anvender. Problemet i STADS ligger under punktet Selvbetjening i menupunktet ‘Indskrivning, undervisning og eksamen’.

Tirsdag var der 38.000 tilmeldinger i systemet. På samme tidspunkt sidste år var tallet 43.000. Til Uniavisen oplyser universitetets Koncern-it-afdeling, at problemerne rammer de studerende meget forskelligt.

»Der er ikke nogen, der skal være bange for at ikke at kunne få meldt sig til deres undervisning i efteråret. Vi er kede af problemerne, men vi skal nok få dem tilmeldt,« udtaler Asbjørn Jessen, der er sektionschef for Data & Systemer ved universitetet, til Uniavisen

»Hvis der er problemer, når en studerende melder sig til undervisningen via STADS-selvbetjeningen, vil der komme en meddelelse om, at man skal prøve senere, eller at man skal henvende sig til sit fakultets studieadministration, og så er det også rettidig tilmelding, når de har dokumentation for, at de har henvendt sig.«

Koncern-it oplyser fredag til Version2 at problemet endnu ikke er løst, men at KMD arbejder på sagen.